[pic] | EUROOPA KOMISJON |

Brüssel 23.3.2010

KOM(2010)113 lõplik

EUROOPA KOMISJONI VAHEARUANNE EUROOPA PARLAMENDILE JA NÕUKOGULE

milles käsitletakse Rumeenias koostöö- ja jälgimiskorra raames saavutatud edusamme

EUROOPA KOMISJONI VAHEARUANNE EUROOPA PARLAMENDILE JA NÕUKOGULE

milles käsitletakse Rumeenias koostöö- ja jälgimiskorra raames saavutatud edusamme

1. SISSEJUHATUS

Rumeenia liitumisel 1. jaanuaril 2007 Euroopa Liiduga kehtestati koostöö- ja jälgimiskord,[1] et aidata Rumeenial kõrvaldada teatavaid puudujääke kohtureformis ning korruptsioonivastases võitluses ning jälgida perioodiliste aruannete kaudu edusamme kõnealustes valdkondades.

Käesolev aruanne kujutab endast vahearuannet, milles antakse tehnilist laadi teavet viimase kuue kuu jooksul Rumeenias koostöö- ja jälgimiskorra raames saavutatud edusammude kohta. Aruanne ei hõlma saavutatud edusammude hindamist. Käesolev aruanne piirdub meetmetega, mis on juba lõpule viidud või viiakse peatselt lõpule.

Eesmärkide saavutamise hindamisel ja järele jäänud väljakutsete kindlaksmääramisel on võrdluspunktiks jätkuvalt komisjoni 22. juulil 2009. vastu võetud viimane eduaruanne ja selle soovitused. Komisjon esitab järgmise hindamise 2010. aasta suvel.

2. KOHTUREFORM NING KORRUPTSIOONIVASTANE VÕITLUS: PRAEGUNE OLUKORD

Viimase kuue kuu jooksul ei ole Rumeenia suutnud jätkata 2009. aasta keskpaigaks saavutatud reformide teostamise tempot. Hiljutise valmisperioodi tõttu tekkis parlamendis viivitus tsiviil- ja kriminaalmenetluse seadustiku eelnõu käsitlevates aruteludes. Mõlema seadustiku vastuvõtmine on järgmiseks oluliseks sammuks reformiprotsessis. Lisaks sellele on töötajate arvu vähenemise ja septembrikuiste meeleavalduste tõttu lisasurve alla sattunud kohtusüsteemi suutlikkus.

Riikliku korruptsioonivastase direktoraadi töötulemused on viimase kuue kuu jooksul olnud jätkuvalt head. Peaprokuröri uueks ametiajaks tagasi nimetamine annab võimaluse jätkata esimesel ametiajal saavutatud edusamme. Rahvusliku ühtsuse agentuuri edusamme on jätkatud ja laiendatud.

Piiratud tulemusi on saavutatud kohtureformiga seoses. Kohtupraktika ei ole kõrgemal tasemel esinevat korruptsiooni käsitlevates kohtuasjades piisavalt järjepidev ega hoiatav. Kõrgemal tasemel esinevat korruptsiooni käsitlevate kohtuasjade menetlemine kohtutes kannatas endiselt viivituste tõttu. Vastusena komisjoni soovitustele tõhustas Rumeenia kohalikul tasandil riikliku korruptsioonivastase strateegia rakendamist.

3. VÄLJAVAADE

Pärast väheste edusammudega 2009. aasta rasket teist poolaastat peaks Rumeenia eelkõige võtma eesmärgiks tsiviil- ja kriminaalmenetluse seadustiku kiire vastuvõtmise. Samuti tuleks rakendada asjaomaseid õigusakte ning mõjuhinnanguid, et valmistada ette kõigi uute seadustike edukat rakendamist. Kõnealuste eesmärkide saavutamisel on vajalike reformide teostamise vältimatuks tingimuseks tihe ja konstruktiivne koostöö erinevate poliitiliste jõudude ja kohtunike vahel ning seda tuleks pidada riiklikult väga oluliseks.

Komisjon jätkab Rumeenia püüdluste toetamist ning esitab oma järgmise põhjaliku eduaruande käesoleva aasta suveks.

4. EESMÄRKIDE TEHNILINE AJAKOHASTUS

4.1. Eesmärk 1: Edendada kõrgema justiitsnõukogu suutlikkust ja usaldusväärsust, et tagada kohtumenetluste suurem läbipaistvus ja tõhusus. Jälgida uue tsiviilkohtumenetluse seadustiku ja kriminaalmenetluse seadustiku mõju ning esitada asjakohane aruanne.

Pärast tsiviil- ja kriminaalseadustiku vastuvõtmist eelmise aasta juunis algatati parlamendis komisjonide tasandil tsiviilkohtumenetluse seadustikku käsitlevad arutelud. Edusammud kõnealuses valdkonnas on siiski pärast 2009. aasta oktoobrit aeglustunud ning uusi tulemusi saavutati alles 2010. aasta veebruaris, kui alustati kriminaalmenetluse seadustikku käsitlevate aruteludega.

Alustatud on kõnealuse nelja seadustiku jõustamiseks vajalike õigusaktide rakendamise ettevalmistustega. Seadustiku koostamisega tegelema hakkava komisjoni liikmed on välja valitud ning justiitsministeeriumis valmistatakse ette õiguslikku analüüsi, et tagada asjaomase õigusliku raamistiku ühtsus ja järjekindlus. Teostatud on kõigi nelja seadustiku mõjuhinnangute teatavad esialgsed ettevalmistused, mis on seadustike rakendamise eeltingimuseks.

Rumeenia teatab edusammudest kohtupraktika ühtlustamisel, mis tulenevad osaliselt ühtlustamata kohtupraktikat käsitlevate üleriigiliste regulaarsete kohtumiste korraldamisest. Kõrgemas kassatsioonikohtus õiguslikel põhjustel kasutatav apellatsioonikaebuste menetlus, millega kehtestatakse siduv kohtupraktika, on jätkuvalt koormav. Ühtlustatud praktika on siiski olemas ning seda võiks edasi arendada[2].

Kuigi kõrgem kassatsioonikohus avaldab oma veebisaidil jätkuvalt valitud otsuste kogutekste ja kokkuvõtteid ning igas kvartalis kassatsioonikogumikke ning mõned teised kohtud avaldavad teatavaid otsuseid, ei ole 2009. aasta suvest kuni 2010. aasta jaanuarini riiklikku portaali Jurindex uusi kohtuotsuseid lisatud[3].

Alates 2009. aasta keskpaigast ei ole kohtunike raskes tööjõuolukorras olulist paranemist toimunud. Pensionile jäänud kohtunike arvu kahekordistumine 2009. aastal on tasakaalustanud suurenenud värbamiste arvu ning tekitanud märkimisväärse töötajate puuduse, mis on suurendanud süsteemile mõju avaldavat niigi suurt pinget. Lisaks sellele on septembris toimunud kohtuprotestid pikendanud viivitusi ja on väidetavalt märkimisväärselt suurendanud pooleliolevate kohtuasjade arvu.

Kõrgem justiitsnõukogu on heaks kiitnud kohtunike töökoormust käsitleva esialgse uurimuse, mille järeldusi rakendatakse kohtutes üheaastase katseprojektina alates 2009. aasta detsembrist. Kõnealuse süsteemi eesmärk on tagada kohtutes õiglasem tööjaotus ning kehtestada alates 2011. aastast kasutusele võetav töökohtade ümberjaotamise alus. Kohtuhaldurite katseprojekt on edukalt lõpule viidud ning selle üleriigiliseks rakendamiseks on vaja võtta järelmeetmeid. Ühe teise katseprojekti järelmeetmete raames on kõrgem justiitsnõukogu astunud esialgseid samme teatavate haldusülesannete suunamiseks abiteenistujatele. Rakendamise järel peaksid kõnealused kaks meedet suurendama kohtumenetluste tõhusust ja parandama kohtute haldusjuhtimist.

Alates 2009. aasta algusest on parema geograafilise esindatuse tagamiseks värvatud kohtuinspektoreid läbivaadatud värbamismenetluse alusel. Inspektorite värbamiseks mõeldud menetluse aga vaidlustas peaprokurör kohtus, kuna menetlus ei olevat piisavalt objektiivne ning ohustavat seetõttu inspektsiooni sõltumatust. Käimas on kohtuinspektsiooni suuniste läbivaatamine, samuti distsiplinaarotsuseid käsitleva kohtupraktika kogumise ettevalmistamine. Lisaks sellele andis kõrgem justiitsnõukogu lubaduse avaldada alates käesoleva aasta algusest kõik distsiplinaarotsused kohe pärast nende vastuvõtmist.

4.2. Eesmärk 2: Luua ettenähtud korras asutus, kes kontrollib majanduslike huvide deklaratsioonides esitatud andmete õigsust, vastuolusid ja võimalikke huvide konflikte ning teeb siduvaid otsuseid, mis on aluseks võimalikele hoiatavatele sanktsioonidele.

Rahvusliku ühtsuse agentuuri julgustavad töötulemused jätkusid 2009. aasta teisel poolel[4]. Kohtud kinnitasid põhjendamata vara olemasolu kahes kohtuasjas ning tegid otsuse märkimisväärse hulga varade konfiskeerimise kohta. Kõnealused otsused võib edasi kaevata. Neli muud konfiskeerimist käsitlevat kohtuasja on veel menetlemisel. Agentuur on andnud prokuratuurile ja erinevatele distsiplinaarasutustele distsiplinaarsete järelmeetmete võtmiseks üle märkimisväärsel hulgal kohtuasju. Kohtutes on rahvusliku ühtsuse agentuur saavutanud huvide kokkusobimatust või konflikte käsitlevate leidude kaitsel häid töötulemusi.

Agentuur on praeguseks kehtestanud ajutised personalitasemed ning peaks olema täielikult töövalmis kohe, kui 2010. aastal seatakse töökorda vara- ja huvide deklaratsioonide töötlemise IT-süsteem. Kõik 2009. aastal esitatud vara- ja huvide deklaratsioonid on rahvusliku ühtsuse agentuuri veebisaidil asuva portaali kaudu täielikult kättesaadavad.

Agentuur väljastab pressiteateid, et avaldada oma leide huvide kokkusobimatuse või konfliktide ja põhjendamata vara kohta, samuti nendega seotud kohtuotsuste ja distsiplinaarmeetmete tulemusi. Reaalajas on võimalik ka näha käimasolevate kohtuasjade staatust. Rahvusliku ühtsuse agentuur on alustanud koostööd kahe valitsusvälise organisatsiooniga, et edendada teadlikkuse suurendamist ja ennetavaid meetmeid.

Rahvusliku ühtsuse nõukogu rolli rahvusliku ühtsuse agentuuri kontrollasutusena ei ole tõhusalt rakendatud.

4.3. Eesmärk 3: Jätkata saavutatud edule toetudes kõrgemal tasemel esineva korruptsiooni juhtumite professionaalset ja erapooletut uurimist.

Riiklik korruptsioonivastane direktoraat saavutab kõrgemal tasandil esineva korruptsiooni valdkonnas erapooletute uurimismenetluste teostamisel jätkuvalt häid tulemusi[5]. See hakkab peegelduma kohtu tasandil, kus võrreldes 2008. aastaga tõusis lõplike kohtuotsuste arv 2009. aastal ühe kolmandiku võrra. Esimese astme kohtus jõuti süüdimõistmiseni praeguse parlamendiliikme suhtes, kes on ka endine riigisekretär. Altkäemaksu võtmise tõttu määrati lõplik kohtuotsus ühe linnapea ja endise aselinnapea suhtes. Nad kannavad oma karistuse vanglas. Samal ajal tundub siiski, et kõrgemal tasemel esineva korruptsiooni puhul kohaldavad kohtud eelmise perioodiga võrreldes üldiselt leebeid ning vähem hoiatavaid karistusi: poolte lõplike kohtuotsuste puhul kohaldati miinimumkaristust ning kolme neljandiku lõplike kohtuotsuste puhul karistusi ei määratud.

Kõnealuse analüüsi tulemusi kinnitab korruptsiooniga seotud õigusrikkumiste individualiseerimist uuriva töörühma uurimus, mis esitati 2009. aasta juunis[6]. Uurimuse esimese järelmeetmena töötas kõrgem kassatsioonikohus kohtute jaoks välja juhendi eelnõu. Praeguses etapis on kõnealuse juhendi tegevuslikku kasulikkust veel liiga vara hinnata. Kasutajate arvamuse kohaselt tuleks juhendi lõplikku versiooni oluliselt täpsemaks muuta ja lisada sellesse näidised või kohtuasjad, mis aitaksid kohtunikke otsuse tegemisel. Lõpliku versiooni esitab kõrgem kassatsioonikohus pärast konsultatsiooniprotsessi. Juhendi lõplikus versioonis tuleb lahendada lisaks kohtupraktika järjekindlusetusele ka leebuse probleem korruptsiooni käsitlevate kohtuasjade puhul. Sama probleem kerkis esile ka ühise töörühma uurimuses. Uurimuses esitatud kõigi üheksa soovituse järelmeetmeid tuleks tähelepanelikult jälgida.

Kohtuetapi kestuse puhul tuleb märkida, et suure tähtsusega kohtuasjadega seotud kohtumenetlused on jätkuvalt aeganõudvad. Kõigis oluliste kostjatega kohtuasjades esitati vähemalt korra kaebus põhiseadusvastasuse kohta. Kuigi konstitutsioonikohus on siiani peaaegu kõik sellised kaebused tagasi lükanud, on mitmed kohtuasjad jäänud viibima enam kui kuueks kuuks, kuna menetlus peatati põhiseadusvastasuse kaebuse läbivaatamiseni. Kaks muud õiguslikku muudatust, millega soovitakse piirata põhiseadusvastasuse takistavat iseloomu, ootavad alates 2009. aasta septembrist parlamendi otsust.

Alates 2009. aasta keskpaigast lubas parlament algatada prokuröride taotlusel ühe kriminaalmenetluse, mis hõlmab ühte endist ministrit, kes on praegu parlamendisaadik.

Riiklike vahendite ulatuse kindlaksmääramine olulise kohtuasja puhul, mis käsitles väidetavat ameti kuritarvitamist ja riigihangete seaduse rikkumist riigiettevõttes, teeb murelikuks seoses mitme uurimisel oleva või juba kohtusse jõudnud sarnase, väidetavat kõrgemal tasemel esineva korruptsiooni juhtumit käsitleva kohtuasja õiguslike järelmeetmetega[7].

4.4. Eesmärk 4: Võtta täiendavaid meetmeid, et ennetada korruptsiooni ja võidelda selle vastu eelkõige kohalikes omavalitsustes.

Alates 2009. aasta keskpaigast võttis Rumeenia vastusena komisjoni soovitustele meetmeid riikliku korruptsioonivastase strateegia mehhanismide koordineerimise ja järelevalve tugevdamiseks. Järelevalvekomisjon kohtus senisest sagedamini, samuti loodi rakendussektorite ja kohalike ametiasutuste esindajatest koosnev uus tehniline töörühm. Teatavad kohalikud omavalitsused teatasid, et katsetavad vabatahtlikult korruptsioonivastaseid meetmeid oma omavalitsuse piires. Samuti kavatsetakse laiendada korruptsioonivastase strateegia kohaldusala teistele haavatavatele valdkondadele, mida praegu ei hõlma tööministeeriumi pädevusse kuuluvad tööinspektsioonisüsteemid.

Tundub, et maakonna prokuratuurides koostatud kohalikud korruptsioonivastased strateegiad annavad tulemusi, sest suurenenud on esitatud süüdistuste ja ex officio algatatud menetluste arv[8]. Esimest korda hõlmab prokuratuuri eelarve vahendite eraldamist maakonna prokuratuuridele petteoperatsioonide korraldamiseks. Koostöö prokuröride ning haldus- ja siseministeeriumi korruptsioonivastase võitluse peadirektoraadi vahel on kohati olnud edukas.

Ennetamisega seoses töötas korruptsioonivastase võitluse peadirektoraat välja ning hakkas kohaldama uut metoodikat, mille abil tuvastatakse haldus- ja siseministeeriumisiseselt korruptsiooniohte ja haavatavusi. Korruptsioonivastase võitluse peadirektoraat jätkas ka teadlikkuse suurendamise kampaaniaid, millega kutsuti inimesi üles mitte maksma altkäemaksu. Haldus- ja siseministeerium kavatseb kasutada ja tugevdada rahvusliku ühtsuse keskuse rolli, selleks on järgmiseks kaheks aastaks tagatud rahastamine, mis võimaldab tugevdada keskuse korruptsioonivastaste tegevusrühmade võrku ja suurendada keskuses korraldatavate koolituste intensiivsust.

Avalike teenistujate riikliku agentuuri töö riigiasutustes eetikanõunike rolli läbivaatamisel ja tõhustamisel jätkub, varsti esitatakse vastav eelnõu parlamendile.

[1] Komisjoni otsus 2006/928/EÜ, 13. detsember 2006, millega nähakse ette kord, mille abil teha Rumeeniaga koostööd ja jälgida tema edusamme konkreetsete eesmärkide täitmisel kohtureformi alal ning korruptsiooni ja organiseeritud kuritegevuse vastases võitluses (ELT L 354, 14.12.2006, lk 56).

[2] Kõrgema kassatsioonikohtu haldus- ja maksualaseid vaidlusküsimusi arutavas osakonnas töötati välja järgmine parim tava: juhul kui õiguslikel põhjustel esitatakse apellatsioonkaebus, mis jääb kõnealuse osakonna pädevusalasse, koostatakse osakonnas aruanne, milles esitatakse pleenumile võimalikud lahendused. See võimaldab korraldada hästi ettevalmistatud arutelusid kohtunike vahel, kes tunnevad kõnealust valdkonda kõige paremini. Samuti võimaldab see parandada õiguslikel põhjustel esitatud apellatsioonikaebuste tõhusust.

[3] Kõigi kohtuotsuste ühes kohas (Jurindexis) avaldamise eesmärgiks oli tagada kohtute täieliku kohtupraktika avaldamine ja sellele juurdepääsu tagamine kõigile. See oleks parandanud ka kohtute töö läbipaistvust.

[4] Ajavahemikus 22. mai 2009 kuni 4. jaanuar 2010 teostas rahvusliku ühtsuse agentuur 769 kontrolli, lisaks sellele edastati pädevatele ametiasutustele sanktsioonide kohaldamiseks või kriminaalmenetluse algatamiseks täiendavalt 174 juhtumit. Nendest 174 juhtumist kaks on esitatud põhjendamata vara konfiskeerimiseks kohtusse, 60 juhtumit on esitatud distsiplinaarasutustesse huvide kokkusobimatust või konflikte käsitlevate rahvusliku ühtsuse agentuuri leidude suhtes sanktsioonide kehtestamiseks ning 112 juhtumit on esitatud prokuröridele, et uurida valeandmete esitamist või muid kuritegusid käsitlevaid kahtlusi. 22. veebruari seisuga on distsiplinaarasutused sanktsioone kohaldanud üheteistkümne juhtumi puhul, mis käsitlesid ametit kuritarvitavaid ametnikke.

[5] Ajavahemikus 1. juulist kuni 31. oktoobrini esitas riiklik korruptsioonivastane direktoraat kohtule kokku 45 kohtuasja 122 kostjaga, kelle hulgas oli ka endine peaminister ja praegune parlamendiliige, endine peaministri kantsler ja endine parlamendiliige, parlamendi ekspert ja endine parlamendiliige, rahapesu vastu võitlemise ja ennetamise riikliku ameti endine president, neli linnapead, üks aselinnapea, aseprefekt, kaks riikliku ametiasutuse direktorit ning viis riikliku ettevõtte direktorit.

[6] Töörühm koosnes kõrgema justiitsnõukogu, riikliku korruptsioonivastase direktoraadi, kõrgema kassatsioonikohtu, prokuratuuri ja justiitsministeeriumi esindajatest.

[7] Kohtuasi käsitles väidetavat ametikuritarvitamist arvatavalt 3 miljoni euro ulatuses. Kostjad, kelle hulka kuulusid ka praegune parlamendiliige, mõisteti kõrgema kassatsioonikohtu poolt lõplikult õigeks 28. septembril 2009, varasem õigeksmõistmine oli toimunud 19. veebruaril 2009.

[8] Statistika kohaselt esitati 2009. aastal 173 süüdistust, mis hõlmasid 273 kostjat, 2008. aastal olid samad arvud vastavalt 81 ja 180.